Pactul de stabilitate şi creştere economică
 

CUPRINS

 

	 CONSIDERAŢII GENERALE 

	1. Preocupări europene privind ealizarea stabilităţii şi creşterii economice

2.1. Acţiuni ale forurilor europene

2.2. Puncte de vedere privind Pactul de stabilitate şi creştere economică şi propuneri de reformă


 

 

1. Consideraţii generale

 

Sistemul monetar instituit după cel de-al doilea război mondial a început să dea semne de slăbiciune la sfârşitul anilor '50. În anii 1968-1969, s-au manifestat turbulenţe pe piaţa financiară, care ameninţau stabilitatea diverselor monede naţionale. Încă din anul 1969 s-a propus o cooperare mai accentuată a politicilor economice şi o intensificare a cooperării monetare, impulsionând tendinţa spre integrare.

La summit-ul de la Haga (decembrie 1969), s-a hotărât ca înfăptuirea Uniunii economice şi monetare (UEM) să devină un obiectiv al construcţiei europene.

În anul 1970, Grupul Werner1 a prezentat un raport care prevedea punerea în aplicare, pe o durată de zece ani, a unui plan în trei etape care viza o uniune economică şi monetară completă. Obiectivul era acela de a ajunge la liberalizarea mişcării capitalurilor, la stabilirea raporturilor de paritate, mergând până la înlocuirea monedelor naţionale cu o monedă mică. În raport era prevăzută şi întărirea coordonării politicilor economice şi stabilirea orientărilor generale privind politicile bugetare naţionale.

Prima etapă a planului UEM a constat în reducerea marjei de fluctuaţie monetară. În martie 1979, eforturile în vederea creării unei zone de stabilitate monetară au fost reluate cu mai multă intensitate, punându-se în aplicare Sistemul monetar european (SME) - rate de schimb fixate, dar ajustabile. La acest mecanism de schimb au participat monedele statelor membre ale Comunităţii Europene, mai puţin Marea Britanie.

Prin SME, variabilitatea ratelor de schimb s-a redus semnificativ în 10 ani. Supleţea sistemului şi eforturile spre convergenţa economiilor naţionale au permis atingerea unei stabilităţi monetare durabile.

În iunie 1988, Consiliul European de la Hanovra (Germania), a înfiinţat Comitetul pentru studiul unităţii economice şi monetare. În raportul prezentat de acest Comitet în aprilie 1989, se subliniază o triplă necesitate: o mai mare coordonare a politicilor economice, o regulă privind amploarea şi finanţarea deficitelor bugetare naţionale şi aceea a înfiinţării unei instituţii independente, căreia să-i fie încredinţată politica monetară a Uniunii - Banca Centrală Europeană (BCE).

_____________

1) Grup constituit la nivel înalt în urma Summit-ului de la Haga, din decembrie 1969. Acest grup era prezidat de Pierre Werner, în acea perioadă primul ministru al Luxemburgului, grupul fiind însărcinat cu redactarea unui raport cu privire la mijloacele prin care să se realizeze atingerea obiectivului înfăptuirii UEM, înainte de anul 1980

La Consiliul European de la Madrid (iunie 1989) s-a hotărât liberalizarea completă a mişcării capitalurilor până la 1 iulie 1990.

Tratatul de la Maastricht (1992) consfinţeşte înfăptuirea UEM până la finele anilor '90, urmând trei faze, după un calendar precis:

· prima fază a început în iulie 1990. Forurile europene au urmărit realizările în domeniul convergenţei economice şi monetare, anumite măsuri în privinţa mişcării capitalurilor şi privind operaţii ale băncilor centrale;

· în ianuarie 1994, s-a înregistrat trecerea la a doua fază. S-a urmărit realizarea convergenţei politicilor economice şi s-a instituit un nou tip de supraveghere financiară, în special în domeniul finanţelor publice. S-a înfiinţat Institutul Monetar European care urmărea, printre altele, întărirea cooperării dintre băncile centrale naţionale şi efectuarea pregătirilor necesare introducerii monedei unice;

· a treia fază marchează realizarea efectivă a UEM, cu o convergenţă economică durabilă, măsurată prin anumite criterii obiective. Politica monetară este încredinţată Sistemului european de bănci centrale, alcătuit din băncile centrale naţionale şi Banca Centrală Europeană. Se consideră că a treia fază a început în ianuarie 1999.

În timpul negocierilor, Marea Britanie a obţinut o clauză de exceptare, neaderând la moneda unică, deşi îndeplinea criteriile de convergenţă. Prin referendumul din iunie 1992, Danemarca nu a aderat la ideea adoptării monedei unice.

Obiectivul Pactului de stabilitate şi creştere economică este acela de a preveni apariţia unui deficit bugetar excesiv în zona euro. La înfăptuirea UEM s-au stabilit criterii cantitative pentru adoptarea monedei unice, dar nu s-a stabilit o anume politică bugetară după adoptarea monedei euro. Statele membre au considerat necesar un asemenea pact care se înscrie astfel pe linia prevederilor tratatului de constituire a UEM.

Din punct de vedere formal, Pactul este alcătuit din trei părţi constitutive:

· un angajament politic al tuturor părţilor implicate (Comisia Europeană, Consiliul European, statele membre) pentru totala implementare a procesului de supraveghere bugetară. Angajamentul politic asigură posibilitatea exercitării de presiuni asupra statelor membre care nu îşi îndeplinesc obligaţiile asumate;

· elemente de prevenţie care, prin supraveghere continuă, vizează prevenirea deficitelor bugetare depăşind pragul de 3%. În acest scop, Reglementarea Consiliului 1466/97 întăreşte supravegherea multilaterală a situaţiilor bugetare şi coordonarea politicilor economice. Această Reglementare prevede ca toate statele membre să prezinte programe de stabilitate şi convergenţă care urmează să fie examinate de Consiliul UE;

· elemente disuasive care, în eventualitatea depăşirii pragului de 3%, obligă statele membre să ia măsuri corective imediate şi, dacă este cazul, să permită impunerea de sancţiuni aplicate respectivelor state. Aceste elemente sunt conţinute în Reglementarea Consiliului 1467 /97 pentru accelerarea implementării procedurii pentru deficit excesiv.

Codul de conduită cu privire la conţinutul şi forma programelor de stabilitate şi convergenţă, aprobat de Consiliul pentru economie şi finanţe (ECOFIN) în iulie 2001, cuprinde elementele esenţiale ale Reglementării 1465 /97 în privinţa liniilor directoare pentru sprijinirea statelor membre în întocmirea programelor de către Comisia Europeană şi Consiliul European şi de Comitetul Economic şi Financiar. 

Pactul de stabilitate şi creştere economică conţine deci două Reglementări ale Consiliului UE şi angajamente politice solemne cuprinse în Rezoluţia Consiliului European de la Amsterdam (iunie 1997).

Pactul stabileşte cerinţe pentru statele membre de a realiza şi menţine situaţii bugetare aproape de echilibru, sau chiar de surplus. Rezultatul este ca politica fiscală să contribuie la un mediu în care politica monetară să poată menţine stabilitatea preţurilor, sprijinind totodată şi creşterea. Se creează astfel posibilitatea contracarării destabilizării ciclice prin acţiunea stabilizatorilor automaţi, fără încălcarea valorii de referinţă pentru deficit de 3% din PIB. În plus, există premisa scăderii ratei dobânzilor, lărgindu-se spaţiul pentru reforme care să sporească creşterea economică. Pactul asigură un cadru corespunzător pentru un management bugetar adecvat. 

Acest pact este destinat asigurării gestionării sănătoase a finanţelor publice în zona euro pentru a evita ca o politică bugetară mai puţin strictă dintr-un stat membru să afecteze negativ celelalte state prin intermediul ratei dobânzii, precum şi încrederea în stabilitatea economică a zonei euro. Pactul urmăreşte asigurarea unei convergenţe susţinute şi durabile a economiilor statelor membre ale zonei euro.

Acordul politic cu privire la Pactul de stabilitate şi creştere economică a fost realizat la Consiliul European de la Dublin (decembrie 1996). Cu această ocazie, Consiliului ECOFIN i s-a propus să elaboreze proiectul unei rezoluţii cu privire la acest Pact. Adoptarea acestuia s-a realizat la Consiliul European de la Amsterdam (iunie 1997).

Există doi vectori principali pentru punerea în practică a acestui Pact:

· principiul supravegherii multilaterale a politicilor bugetare;

· procedura referitoare la deficitele excesive.

Principiul supravegherii multilaterale are în vedere faptul că pentru a-şi concerta situaţiile economice şi financiare, statele din zona euro prezintă câte un program de stabilitate care reţine obiectivele conturilor publice pe termen mediu, program care este actualizat în fiecare an. Statele din afara zonei euro întocmesc aşa-numite "programe de convergenţă", care servesc drept bază pentru supravegherea multilaterală din partea ECOFIN. Orice neregulă în finanţele publice poate fi, în consecinţă, obiectul unei recomandări a ECOFIN, fiind eventual făcută publică.

Procedura referitoare la deficitele excesive este declanşată dacă într-un stat din zona euro este depăşit nivelul stabilit pentru deficitul public la 3% din PIB.În legătură cu această procedură sunt specificate detaliile tehnice, termenele, exceptările, sancţiunile care ar putea fi aplicate statelor care nu ar îndeplini criteriile stabilite.

Dacă statul care a primit o recomandare din partea ECOFIN, ca urmare a depăşirii nivelului de 3% pentru deficitul bugetar, nu ia măsuri pentru remedierea situaţiei, ECOFIN poate aplica sancţiuni acestui stat - dacă după doi ani de la formularea recomandării situaţia nu s-a remediat, statul în cauză este amendat.

De la începerea celei de-a treia faze de înfăptuire a UEM, procedura de supraveghere multilaterală a condus la un dialog constant cu privire la politica economică şi bugetară în statele membre. O verigă centrală a acestui dialog o reprezintă Orientările majore pentru politicile economice, care sunt recomandări ale ECOFIN adresate statelor membre, recomandări întocmite anual la propunerea Comisiei Europene. Statele membre sunt chemate să-şi orienteze politica economică în funcţie de aceste recomandări. Anual, Comisia Europeană întocmeşte un raport cu privire la transpunerea în practică a acestor recomandări. Supravegherea transpunerii în practică a Pactului de stabilitate şi creştere economică revine, deci, Comisiei Europene. 

Având în vedere dificultăţile anumitor state în atingerea obiectivelor lor bugetare raportat la angajamentele asumate, o intensă dezbatere pe tema Pactului a debutat în toamna anului 2002, în scopul întocmirii în perspectiva anului 2004 a unor bugete echilibrate sau chiar excedentare.

În acest sens, trebuie menţionate deliberările Eurogrupului, acesta reunind miniştrii economiei şi finanţelor din zona euro. La Consiliul ECOFIN din octombrie 2002, s-a stabilit obiectivul reducerii deficitelor structurale cu 0,5% din PIB /an, începând cu anul 2003. Franţa a formulat acest angajament începând cu anul 2004. Obiectivul întoarcerii la un buget apropiat de echilibru în anul 2004 este prevăzut şi în Orientările majore de politică economică din primăvara anului 2002.

În toamna anului 2002, Comisia Europeană a făcut următoarele constatări:

· valoarea de referinţă de 3% din PIB pentru deficitul bugetar reprezintă veriga centrală a cadrului de reglementare a Pactului de stabilitate şi creştere economică;

· obligaţia de a ajunge la bugete echilibrate sau chiar excedentare nu poate fi pusă în discuţie;

· data stabilită pentru echilibrarea bugetelor nu ar trebui amânată şi aceasta nu în lipsa unui angajament ferm privind asanarea bugetară.

În urma acestor constatări, Comisia Europeană a făcut propuneri de îmbunătăţire a punerii în aplicare a Pactului, constând într-o mai bună definire a obiectivelor de atins şi într-un angajament pentru asanarea bugetară.

Obiectivele bugetare pe care statele membre s-au angajat să le atingă sunt corelate unui anumit ritm de creştere economică, ceea ce înseamnă că cifrele bugetare trebuie să fie corectate pentru a ţine cont de efectele ciclurilor economice. Comisia Europeană este de acord că o ajustare a situaţiei bugetare ar putea deveni prea constrângătoare pentru o economie aflată într-un moment de încetinire a creşterii - de exemplu, în prezent, cazurile Germaniei, Portugaliei, Franţei şi Italiei. O creştere economică mai accentuată decât cea prevăzută, pe de altă parte, ar trebui să conducă la o îmbunătăţire a situaţiei bugetare. Comisia Europeană propune o reducere anuală a deficitului structural - adică fără a lua în calcul efectele ciclului economic - cu 0,5% din PIB. Reducerea ar trebui să fie mai însemnată în ţările afectate de un deficit major sau de o importantă datorie. Dacă se reia creşterea economică, pasul următor trebuie să fie stabilirea unor obiective mai ambiţioase. Aceasta presupune ca obiectivele bugetare apropiate de echilibru să fie atinse cel târziu în anul 2006.

În ceea ce priveşte datoria globală a statelor membre, Comisia Europeană a propus o supraveghere mai riguroasă a ţărilor mai îndatorate, având în vedere o aplicare mai suplă a Pactului pentru statele care au îndeplinit progrese substanţiale în domeniul deficitului bugetar şi al datoriei publice. Ţările mai îndatorate ar trebui să prezinte strategii pe termen lung pentru reducerea datoriei lor.

La Consiliul European de la Dublin s-a ajuns şi la un compromis cu privire la singura chestiune rămasă nerezolvată la Consiliul ECOFIN din decembrie 1996: definirea circumstanţelor excepţionale care pot determina Consiliul să aplice exceptarea de la procedură pentru un stat al cărui deficit ar depăşi valoarea de 3% din PIB.

 

2. Preocupări europene privind realizarea stabilităţii şi creşterii economice

2.1. Acţiuni ale forurilor europene

În vederea asigurării unei tot mai accentuate coordonării a politicilor economice şi a unei sporite convergenţe a performanţelor economice ale statelor 

membre, Consiliul UE a formulat o serie de recomandări şi reglementări, încă din primele faze ale UEM.

În atenţia Uniunii Europene a stat promovarea unei creşteri economice sustenabile, neinflaţioniste, asigurând un nivel ridicat de ocupare a forţei de muncă.

Vectorii economici fundamentali - un nivel scăzut al inflaţiei, absenţa tensiunilor privind ratele de schimb, profitabilitate investiţională crescută, etc. - sunt esenţiali pentru revigorarea activităţii economice.

Încă din iulie 1996, Consiliul UE a reafirmat necesitatea conturării unui cadru macroeconomic stabil, caracterizat prin:

· o politică monetară orientată spre stabilitate;

· eforturi susţinute pentru consolidarea finanţelor publice;

· politici salariale conform obiectivului de stabilitate a preţurilor: tendinţe salariale situate sub nivelul creşterii productivităţii cu scopul accentuării profitabilităţii investiţiilor generatoare de locuri de muncă.

Pentru întărirea credibilităţii cadrului economic şi a eficacităţii procesului de coordonare, Consiliul UE a recomandat un accentuat angajament din partea guvernelor statelor membre.

Dincolo de specificităţile fiecărei ţări, s-au conturat câteva principii generale:

· frânarea creşterii cheltuielilor;

· redirecţionarea cheltuielilor guvernamentale spre investiţii în infrastructură, capital uman şi măsuri active pe piaţa muncii;

· îmbunătăţirea eficienţei serviciilor publice.

Acţiunile la nivel macroeconomic trebuie să fie suplimentate prin măsuri care să îmbunătăţească piaţa de bunuri şi servicii, ceea ce solicită întărirea politicilor concurenţiale, o mai bună aplicare a legislaţiei pieţei unice şi reducerea subvenţiei guvernamentale. Aceste măsuri trebuie să contribuie la crearea unui climat de muncă care să favorizeze spiritul antreprenorial, iniţiativa şi IMM-urile.

Reformele de pe piaţa muncii se încadrează într-o strategie europeană iniţiată la Consiliul European de la Essen (decembrie 1994).

În Rezoluţia Consiliului European de la Amsterdam (iunie 1997) cu privire la Pactul de stabilitate şi creştere economică sunt menţionate angajamente ferme ale statelor membre, ale Comisiei Europene, ale Consiliului UE, precum şi competenţe şi îndatoriri ale acestora.

Conform unei Reglementări a Consiliului UE din iulie 1997, depăşirea ratei de 3% din PIB pentru deficitul bugetar este considerată ca o excepţie şi oricum de durată limitată, atunci când:

· rezultă dintr-un eveniment în afara controlului statelor membre;

· există o scădere anuală cu 2% a PIB real.

Această Reglementare precizează condiţiile în care procedura pentru deficitul excesiv este suspendată temporar.

În Recomandarea Consiliului UE din iulie 1997 se subliniază faptul că pe măsură ce sarcina obţinerii stabilităţii în politica monetară este realizată - prin adoptarea unor măsuri bugetare şi a unor politici salariale adecvate -, ratele de schimb şi ratele dobânzilor vor favoriza creşterea gradului de ocupare a forţei de muncă.

Printre alte recomandări ale Consiliului UE, s-au înscris:

· îmbunătăţirea cadrului legal în domenii ca impozitarea şi legislaţia privind companiile;

· progrese în domeniul liberalizării pieţei energiei;

· modificarea reglementărilor care au dus la fragmentarea pieţei;

· reforma sistemelor de protecţie socială;

· reorganizarea muncii cu introducerea unui sistem flexibil în privinţa timpului de lucru;

· adaptarea sistemului de învăţământ la cerinţele pieţei, în vederea mai bunei valorificări a capitalului uman.

Conform Recomandării Consiliului, programele de stabilitate trebuie să conţină:

· obiective pe termen mediu pentru situaţia bugetară, care să permită apropierea de echilibru, sau chiar surplus;

· principalele estimări privind creşterea economică;

· o descriere a măsurilor de politică bugetară;

· o analiză a modului cum măsurile preconizate vor influenţa situaţia bugetară şi a datoriilor.

În Rezoluţia Consiliului European din decembrie 1997 se precizează că statele din zona euro vor avea o singură politică monetară şi o singură rată de schimb, în timp ce alte aspecte de politică economică rămân de competenţă naţională.

Coordonarea politicilor economice include şi statele rămase în afara zonei euro - Danemarca, Suedia şi Marea Britanie -, întrucât participă la piaţa unică şi pot lua parte la noul mecanism al ratei de schimb. Activitatea de coordonare trebuie să respecte principiul subsidiarităţii.

Consiliul UE are competenţa să decidă în toate problemele relevante pentru UEM, atât în privinţa relaţiilor cu terţe ţări, cât şi a dezbaterilor în organizaţii internaţionale sau în grupuri informale.

În mai 1998, Consiliul UE, pe baza rezultatelor implementării politicilor de realizare a convergenţei economice, a constatat că 11 state îndeplineau condiţiile necesare pentru adoptarea monedei unice, deşi se impuneau în continuare măsuri pentru reducerea şomajului.

În Recomandarea Consiliului UE din iulie 1998, se specifică pentru zona macroeconomică că strategia comună trebuie să aibă la bază trei elemente:

· o politică monetară care să întărească stabilitatea preţurilor;

· eforturi susţinute pentru obţinerea şi păstrarea unei sănătoase situaţii bugetare, în concordanţă cu Pactul de stabilitate şi creştere economică;

· o politică salarială care să reflecte creşterea productivităţii pentru a favoriza profitabilitatea investiţiilor.

Necesitatea unor eforturi suplimentare din partea statelor membre se impunea însă - după cum se subliniază în Recomandare - pentru:

· a facilita realizarea unei politici monetare unice;

· a menţine ratele dobânzilor pe termen lung la un nivel scăzut, stimulând astfel investiţia privată;

· a asigura ca finanţele publice să-şi regăsească spaţiul de manevră pentru a face faţă unor evoluţii economice defavorabile;

· a asigura ca nivelul datoriei publice să se apropie continuu de valoarea de referinţă, într-un ritm constant.

Consiliul UE a accentuat faptul că:

· o atenţie sporită trebuie să fie acordată diminuării cheltuielilor şi nu atât creşterii impozitelor;

· este dezirabilă o reducere a impozitelor pentru promovarea dinamismului economic;

· acolo unde datoria sau deficitul - raportate la PIB - se menţin ridicate, este important ca reducerea impozitelor să nu încetinească ritmul reducerii deficitului;

· priorităţile privind cheltuielile publice ar trebui să fie orientate spre investiţii în infrastructură şi valorificarea capitalului uman, precum şi în politici de promovare a unei pieţe active a muncii.

Este evidenţiată în Recomandare necesitatea continuării reformelor structurale în domeniul producţiei, serviciilor, pieţei de capital şi pieţei muncii. În acest sens, eforturile trebuie concentrate, în opinia forurilor europene, pe:

· îmbunătăţirea funcţionării pieţei unice;

· accentuarea concurenţei prin întărirea şi descentralizarea în aplicarea reglementărilor antitrust, cu scopul de a spori eficienţa şi reduce cheltuielile întreprinderilor;

· elaborarea unui cadru fiscal şi de reglementare favorabil;

· înlăturarea obstacolelor de ordin legal şi fiscal din calea pieţelor europene de capital.

Modernizarea pieţei muncii este de natură să intensifice crearea de noi locuri de muncă şi să asigure utilizarea adecvată a forţei de muncă. Un regim flexibil al timpului de lucru nu trebuie să afecteze negativ adaptabilitatea sau să reducă oferta de muncă sau producţia.

O importantă realizare în procesul de integrare europeană l-a marcat lansarea monedei euro - pe 1 ianuarie 1999. S-a conştientizat însă că Uniunea Europeană se confruntă cu provocări noi, situaţia economică şi socială din fiecare stat membru fiind tot mai influenţată de evoluţiile economice şi politicile în domeniu dintr-un stat partener. Procesul UEM va depinde şi va solicita disciplină din partea factorilor de decizie în domeniul politicilor, inclusiv a partenerilor sociali, precum şi o coordonare şi întărire a politicilor. A fost creat un nou cadru instituţional, favorabil creşterii economice, ocupării forţei de muncă şi stabilităţii preţurilor, împreună cu o supraveghere întărită şi s-au stabilit instrumentele de coordonare.

Criza la nivel mondial a determinat încetinirea redresării economice europene. Deşi rata şomajului a scăzut în 1999, rata ocupării forţei de muncă a rămas relativ scăzută. În ţările care au dublat politicile macroeconomice sănătoase cu reforme structurale s-au obţinut rezultatele aşteptate. Este important ca investiţiile să fie orientate spre sectoare care utilizează înalta tehnologie.

În Recomandarea din 1999, se subliniază că pentru obţinerea unei creşteri economice pe termen mediu şi a unei ridicate şi sustenabile ocupări a forţei de muncă este necesară o strategie cuprinzătoare şi coerentă care cuprinde trei componente principale:

· politici care să îmbunătăţească funcţionarea generală a pieţei muncii;

· reforme economice care să sporească eficienţa şi flexibilitatea pieţelor de bunuri, servicii şi capital; 

· strategii de creştere economică antesustenabilă, neinflaţionistă, susţinută de investiţii, politici salariale şi fiscale adecvate.

Conform Recomandării, trebuie întărită colaborarea între Consiliul UE, Comisia Europeană, Banca Centrală Europeană şi partenerii sociali.

O altă provocare pentru strategiile bugetare pe termen lung o reprezintă îmbătrânirea populaţiei. Aşa cum se evidenţiază în Recomandare, statele membre trebuie:

· să-şi îmbunătăţească situaţia bugetară prin reducerea cheltuielilor şi nu prin creşterea impozitelor;

· să asigure eficienţa finanţelor publice - de exemplu, revizuind sistemul de pensii, investind în capitalul uman, reducând impozitele, etc.

Cu ocazia Consiliului European de la Lisabona (martie 2000) s-au subliniat oportunităţile oferite de globalizare şi de economia bazată pe cunoaştere pentru creştere economică şi stabilitate.

În anii '90, Uniunea Europeană a acţionat continuu în sensul întăririi integrării economice şi a creat un cadru solid de desfăşurare a politicilor economice. Dezechilibrele macroeconomice şi rigidităţile structurale se manifestă încă în anumite state. Consiliul UE a apreciat totuşi - în Recomandarea din iunie 2000 - că un corect management macroeconomic şi un mediu economic sănătos au prevalat, creând premisele unei creşteri economice neinflaţioniste.

Se apreciază că dintre provocările cărora statele membre trebuie să le răspundă sunt:

· creşterea ocupării forţei de muncă - la Consiliul European de la Lisabona s-a subliniat necesitatea creşterii gradului de ocupare a forţei de muncă până la 70% în perspectiva anului 2010;

· inovaţia şi cunoaşterea trebuie să devină forţele motrice ale creşterii economice în Europa; aceasta va necesita structuri economice adaptabile, investiţii în tehnologia informaţiei şi comunicaţiilor (ICT);

· îmbătrânirea populaţiei are serioase consecinţe asupra economisirii şi investiţiei în finanţele publice.

O altă prioritate o constituie accentuarea coeziunii sociale, combaterea excluziunii şi favorizarea integrării sociale.

Într-o economie mondială tot mai integrată, reformele necesare nu pot fi considerate izolate de contextul internaţional. De aceea, Uniunea Europeană trebuie să continue o politică comercială comună, care să promoveze pieţe deschise şi competitive.

O caracteristică - cheie a strategiei Uniunii Europene trebuie să se sprijine pe pieţe integrate, eficiente şi competitive.

Dintre liniile directoare stabilite în Recomandările pentru anul 2000, pot fi menţionate: 

1. Politici macroeconomice

· menţinerea stabilităţii preţurilor;

· impulsionarea consolidării fiscale şi reducerea datoriei publice;

· încurajarea partenerilor sociali în vederea unui comportament responsabil în domeniul politicii salariale, astfel încât să se realizeze stabilitate şi creare de locuri de muncă.

1. Promovarea şi grăbirea consolidării fiscale

· realizarea în devans a situaţiei bugetare dorite, putându-se astfel preîntâmpina fluctuaţii ciclice adverse;

· reducerea datoriei publice, ca metodă de a contracara provocarea produsă de îmbătrânirea populaţiei.

1. Calitatea şi sustenabilitatea finanţelor publice

· însănătoşirea finanţelor publice prin reducerea cheltuielilor publice şi introducerea unor mecanisme care să permită controlul cheltuielilor;

· redirecţionarea cheltuielilor guvernamentale spre investiţia de capital, resurse umane, inovaţie, cercetare şi ICT;

· revizuirea sistemelor de realizare a beneficiului şi reducerea impozitelor;

· revizuirea sistemelor de pensii şi de sănătate;

· îmbunătăţirea funcţionării pieţei interne prin reforme în sistemul TVA, cooperare administrativă şi realizarea acordului privind impozitarea în statele membre.

4) Evoluţii în domeniul salarizării

· practicarea creşterilor salariale numai în măsura în care asigură stabilitatea preţurilor şi se bazează pe creşterea productivităţii muncii;

· asigurarea faptului că sistemele de negociere colectivă ţin cont de diferenţele de productivitate;

· promovarea egalităţii dintre femei şi bărbaţi şi în privinţa retribuirii muncii.

5) Economia bazată pe cunoaştere

· promovarea implicării sectorului privat în finanţarea cercetării şi îmbunătăţirea funcţionării pieţei capitalului de risc;

· susţinerea cercetării fundamentale şi întărirea legăturii între cercetare şi producţie;

· accesul la servicii ieftine şi rapide prin internet;

· înfiinţarea ariei europene de cercetare şi inovaţie şi a unui sistem UE de patente;

· investiţii în sisteme de învăţământ şi de pregătire profesională adecvate.

6) Pieţe de bunuri şi servicii

· implementarea legislaţiei pieţei interne şi îmbunătăţirea standardelor tehnice;

· asigurarea independenţei autorităţilor în domeniul concurenţei;

· reducerea şi monitorizarea subvenţiilor de stat;

· desăvârşirea liberalizării pieţei telecomunicaţiilor şi impulsionarea sectoarelor energetic şi de transport;

· întărirea concurenţei în domeniul serviciilor şi îmbunătăţirea funcţionării administraţiei publice.

7) Pieţe de capital

· facilitarea accesului la pieţele de capital, inclusiv pentru IMM-uri şi participarea investitorilor pe pieţe integrate, înlăturând barierele existente;

· promovarea activităţilor transfrontaliere, în special în privinţa plăţilor din acest domeniu;

· întărirea analogiei între bilanţurile financiare ale companiilor;

· încurajarea înfiinţării de noi firme şi a investiţiei de capital prin măsuri fiscale adecvate.

8) Piaţa muncii

· implementarea unei strategii preventive cuprinzătoare care să permită combaterea pe termen lung a şomajului, reducerea poverii fiscale, în scopul creării de locuri de muncă;

· reforma sistemului de impozitare, încurajând dezvoltarea unei politici active de ocupare a forţei de muncă;

· încurajarea mobilităţii şi asigurarea recunoaşterii reciproce a calificărilor şi drepturilor de pensie;

· modernizarea organizării muncii;

· întărirea eforturilor privind asigurarea egalităţii şanselor între femei şi bărbaţi şi întreprinderea de măsuri pentru reconcilierea activităţii lucrative cu cea familială.

9) Dezvoltarea durabilă

· sprijinirea îndeplinirii obiectivelor cuprinse în Protocolul de la Kyoto

· cooperarea în sensul conturării şi realizării acordului privind un cadru adecvat referitor la impozitele şi taxele în domeniul energiei la nivel european.

10) Spiritul antreprenorial

· crearea unui mediu prietenos pentru afaceri prin reducerea birocraţiei, prin creşterea eficienţei serviciilor publice şi prin simplificarea şi asigurarea unei aplicări uniforme a TVA;

· îmbunătăţirea accesului la finanţare, în special pentru IMM-uri.

Liniile directoare trasate în anul 2001 se înscriu în prevederile Consiliului European de la Stockholm (martie 2001). La acest Consiliu s-a insistat pe promovarea unei dezvoltări durabile, a unei strânse cooperări între actorii de politică economică şi pe un continuu dialog între Consiliul UE, Comisa Europeană, Eurogrup şi Banca Centrală Europeană.

Ca efect al globalizării, reducerea activităţii economice în S.U.A. şi Japonia afectează negativ creşterea economică din unele state membre ale UE. Cu toate acestea, zona euro a înregistrat o creştere economică de circa 2,75% în anii 2001 şi 2002. Piaţa internă lărgită şi moneda unică fac ca zona euro să fie mai puţin vulnerabilă, asigurând o bază solidă pentru creşterea economică.

Pe termen scurt obiectivul este acela de a menţine ritmul creşterii economice şi crearea de locuri de muncă în condiţiile unor situaţii globale defavorabile. Politicile macroeconomice orientate spre creştere şi stabilitate, precum şi reformele structurale sunt cruciale accentuării dinamicii interne a creşterii. Politicile bugetare trebuie să contribuie la obţinerea echilibrului în situaţia bugetară. Politica salarială trebuie să fie una moderată. UEM presupune responsabilităţi pentru guverne, dar şi pentru parteneri sociali. O combinaţie judicioasă de reforme structurale poate contribui la sporirea elasticităţii economiei în faţa şocurilor.

Pe termen mediu trebuie consolidate bazele viitoarei creşteri. Deşi creşterea productivităţii a permis înregistrarea de progrese, aceasta nu este considerată suficientă pentru a susţine o creştere anuală de 3% pe o perioadă mai îndelungată. În Uniunea Europeană trebuie acţionat în sensul corectării imperfecţiunilor pieţei. Se apreciază ca fiind necesară o mai bună utilizare a resurselor umane.

Reglementările de pe piaţa muncii şi instituţiile corespunzătoare trebuie să fie reconsiderate pentru înlăturarea obstacolelor privind cererea şi favorizarea solicitării de forţă de muncă. Cadrul de reglementare trebuie să încurajeze persoanele să intre şi să rămână în piaţa muncii. Creşterea ofertei de muncă trebuie însoţită de o îmbunătăţire în climatul investiţional.

În acest scop, UE se concentrează pe desăvârşirea pieţei interne, în special în sectorul serviciilor, cel financiar şi ICT. Stimularea spiritului antreprenorial şi a inovaţiei este necesară pentru a spori potenţialul creşterii economice europene.

Pe termen lung, îmbătrânirea populaţiei reprezintă provocarea majoră cu care Uniunea Europeană se va confrunta în perspectiva anului 2050 - când populaţia aptă de muncă va scădea cu circa 40 de milioane, în timp ce populaţia în vârstă se va dubla.

Recomandările Consiliului UE din iunie 2002 evidenţiază faptul că după o încetinire drastică şi neaşteptată a activităţii economice şi o diminuare a numărului locurilor de muncă în anul 2001, creşterea economică pare să reînceapă. Sporirea încrederii, precum şi creşterea cererii îndreptăţesc speranţa într-o rată de creştere apropiată de potenţialul estimat în Uniunea Europeană. Şomajul nu va scădea însă sesizabil foarte repede, dar tendinţele inflaţioniste vor fi strict controlate.

Pentru a realiza obiectivul Consiliului European de la Lisabona, anume de a face din Europa economia bazată pe cunoaşterea cea mai competitivă şi cea mai dinamică - până în anul 2010 - rata potenţială de creştere trebuie să fie mărită şi trebuie accelerate reformele economice.

Acţiunile necesare trebuie să se concentreze asupra a patru domenii:

1. Păstrarea şi întărirea cadrului macroeconomic - acest cadru se bazează pe două elemente fundamentale: stabilitatea preţurilor şi o politică bugetară sănătoasă. Pentru a putea permite jocul liber al stabilizatorilor automaţi pe toată durata ciclului economic, respectând limita de 3% din PIB pentru deficitul public, statele membre trebuie să-şi intensifice eforturile pentru a realiza, până în anul 2004, tranziţia spre bugete apropiate de echilibru, sau chiar excedentare. Aceasta va permite o reducere constantă a datoriei publice, răspunzând astfel provocărilor bugetare.

2. Facilitarea unei îmbunătăţiri a cantităţii şi calităţii muncii - chiar dacă rezultatele reformelor pe piaţa muncii, întreprinse în anii '90, n-au întârziat să dea roade, şomajul, mai ales cel pe termen lung, rămâne ridicat în anumite state. Persistă obstacole în calea mobilităţii geografice şi profesionale şi rămâne nesatisfăcător gradul ocupării femeilor şi a vârstnicilor. Pentru reducerea şomajului sunt necesare reforme fiscale . Consiliul European de la Barcelona (martie 2002) a preconizat mărirea cu 5 ani a vârstei de pensionare până în anul 2010.

3. Accentuarea condiţiilor unei creşteri accentuate a productivităţii - pentru atingerea unui nivel superior de competitivitate, de spirit antreprenorial şi de investiţii, pieţele europene trebuie integrate mai mult - de exemplu, piaţa energiei, a comunicaţiilor, a serviciilor şi a mâinii de lucru.

4. Promovarea unei dezvoltări durabile - efectele externe ale activităţii economice asupra mediului se repercutează asupra preţurilor. Investiţii în eficienţa resurselor şi a energiei pot fi o sursă de inovare şi în consecinţă, de creare de locuri de muncă. Politicile economice pot contribui la coeziunea economică şi socială, crearea de locuri de muncă fiind un mijloc de combatere a excluderii sociale şi a sărăciei.

Statele membre sunt invitate să întreprindă măsuri vizând:

· evitarea politicilor bugetare prociclice şi permiterea acţiunii libere a stabilizatorilor automaţi;

· asigurarea unei creşteri salariale compatibile cu stabilitatea preţurilor şi creşterea productivităţii;

· îmbunătăţirea cheltuielilor publice;

· îmbunătăţirea viabilităţii finanţelor publice, aplicând o strategie triunghiulară, adică creşterea nivelului de ocupare a forţei de muncă, reducerea datoriei publice şi întărirea sistemului de pensii;

· întărirea coordonării fiscale în statele membre;

· îmbunătăţirea sistemului de recrutare a forţei de muncă;

· statele membre trebuie să sporească, conform Recomandării din anul 2002, gradul de transpunere a directivelor privind piaţa internă, să intensifice eliminarea obstacolelor din calea liberei circulaţii şi să continue deschiderea pieţelor;

· încurajarea industriei reţelelor - în special în domeniul energetic;

· accelerarea integrării pieţelor financiare, punând în aplicare, până în anul 2005, un plan pentru serviciile financiare;

· punerea în aplicare a angajamentelor - cadru din Carta europeană a micilor întreprinderi;

· întreprinderea unor analize de impact de ordin social şi ambiental a măsurilor preconizate;

· întărirea cadrului legislativ şi a instrumentelor fiscale menite să sprijine acţiunile în care aspectele de mediu să aibă o pondere importantă;

· încurajarea publicării, în rapoartele anuale ale întreprinderilor, a unor informaţii privitoare la mediu;

· ajungerea la un acord european în privinţa fiscalităţii legate de energie.

Comunicarea Comisiei către Consiliul şi Parlamentul European [COM (2002) 668 final], intitulată "Întărirea coordonării politicilor bugetare", urmează concluziilor Consiliului European de la Barcelona (martie 2002) privind intrarea în vigoare a mecanismelor de coordonare fiscale existente. Comunicarea insistă asupra propunerilor relevante înaintate de Comisie Convenţiei privind Viitorul Europei [COM (2002) 247 final].

Comunicarea [COM (2002) 668 final] conţine propuneri de îmbunătăţire a implementării Pactului de stabilitate şi creştere economică. Pe lângă obiectivul asigurării îndeplinirii ţintelor bugetare - cheie, propunerile urmăresc şi sporirea contribuţiei finanţelor publice la creşterea economică şi mărirea numărului locurilor de muncă.

Comisia Europeană porneşte de la ideea că finanţele publice sănătoase reprezintă fundamentul UEM. Accentul pus pe prudenţa fiscală derivă din conştientizarea faptului că prosperitatea economică şi stabilitatea UEM nu pot fi realizate fără o analiză critică a politicilor fiscale anterioare, adică a tendinţei de creştere a datoriei guvernamentale, a nivelului impozitelor, a deficitelor bugetare ridicate, acumularea datoriei guvernamentale care au accentuat, în loc să atenueze, fluctuaţiile ciclice ale economiei.

Finanţele publice sănătoase reduc datoria publică şi nivelul dobânzilor, creând premisa reducerii impozitelor şi a creşterii investiţiei productive în infrastructură, resurse umane şi cercetare.

În Comunicare se menţionează faptul că unele state membre nu au reuşit să îndeplinească prevederile Pactului. Nivelul deficitului în Portugalia a atins, în anul 2001, nivelul de 4,1% din PIB, iar Germania a depăşit în anul 2002 pragul de 3%. Există îngrijorări şi în ceea ce priveşte Italia şi Grecia, unde s-au înregistrat valori ale datoriei guvernamentale de peste 100% din PIB, nivelul datoriei trebuind să rămână sub 60% din PIB.

Printre dificultăţile identificate de Comisie în implementarea Pactului, pot fi menţionate:

· scăderea controlului politic al statelor membre asupra Pactului, ceea ce a condus la apariţia unor divergenţe între angajamentele bugetare şi acţiunile concrete;

· dificultatea stabilirii unor obiective bugetare clare şi verificabile care să ţină cont de condiţiile economice de bază;

· dificultăţi legate de cadrul de colectarea şi evaluarea datelor statistice bugetare;

· implementarea anumitor proceduri ale Pactului a scos în evidenţă vulnerabilităţi - de exemplu, ineficienţa sistemului de avertizare rapidă;

· greutăţi şi deficienţe de comunicare - disfuncţionalităţi în comunicarea cu presa şi pieţele privind avantajele realizării unor finanţe publice sănătoase.

Pentru o mai mare flexibilitate în interpretarea prevederilor Pactului, Comisia Europeană a făcut următoarele propuneri:

· stabilirea unor obiective bugetare care să ţină cont de ciclul economic şi de efectele fluctuaţiilor ciclice asupra bugetului;

· măsuri tranzitorii pentru statele care au deficite care depăşesc pragul de 3% din PIB;

· evitarea politicilor bugetare prociclice;

· sustenabilitatea finanţelor publice trebuie să devină un obiectiv politic de bază.

În scopul îmbunătăţirii implementării Pactului, Comisia Europeană a propus un program cuprinzând patru direcţii:

1. Statele membre trebuie să-şi reafirme angajamentul politic privind Pactul printr-o "Rezoluţie care să întărească coordonarea politicilor bugetare".

2. Promovarea analizei politicilor economice şi bugetare, urmărind:

· calitatea statisticilor financiare; 

· realizarea unor analize aprofundate a situaţiei bugetare a statelor membre; 

· calitatea finanţelor publice.

1. Proceduri eficiente de transpunere în practică.

Pentru a asigura ca mecanismele de supraveghere a posibilelor derapaje de la obiectivele bugetare să funcţioneze, Comisia Europeană a propus:

· specificarea criteriilor care vor fi utilizate de Comisia Europeană pentru a decide dacă va activa mecanismul de avertizare din timp, în situaţia apariţiei unei divergenţe faţă de obiectivele bugetare stabilite;

· ca orice relaxare prociclică neadecvată a bugetului să fie considerată o încălcare a cerinţelor bugetare la nivel UE;

· clarificarea interpretării criteriului datoriei din procedura pentru deficitul excesiv, respectiv ce înseamnă un "ritm satisfăcător" de reducere a datoriei către valoarea de 60% din PIB.

Se preconizează autorizarea Comisiei Europene de a emite avertizări din timp adresate statelor membre, fără a necesita votul Consiliului UE, ceea ce ar mări viteza de urmărire a problemelor bugetare.

1. O mai bună comunicare prin deschidere şi transparenţă.

Comisia Europeană publică raportul anual privind Finanţele publice în UEM şi furnizează comunicate de presă cuprinzând detalii de evaluare a programelor de stabilitate şi convergenţă. Se preconizează sporirea fluxului informaţional. În luna iulie a fiecărui an, Comisia Europeană publică o trecere în revistă a evoluţiilor bugetare din zona euro.

La Consiliul European de la Salonic (iunie 2003), a fost lansată iniţiativa europeană pentru creştere economică, aceasta ajungând o prioritate a agendei politice a statelor membre. Comisia Europeană a înregistrat progrese rapide în privinţa unor propuneri politice şi legislative în domeniul reţelelor transeuropene (RTE), cercetării şi inovării în Europa. Pe 1 octombrie 2003, Comisia Europeană a propus o "foaie de parcurs", conţinând acţiunile care trebuie să fie întreprinse şi o serie de recomandări pentru statele membre. Iniţiativa europeană pentru creştere economică urmăreşte mobilizarea investiţiilor în două domenii cheie: realizarea reţelelor şi economia bazată pe cunoaştere. Comisia Europeană consideră necesară intensificarea eforturilor în acest sens, în perspectiva anului 2010.

Foaia de parcurs prezintă o abordare integrată a politicilor, mecanismelor de aplicare şi a dispoziţiilor instituţionale, în scopul garantării transpunerii în practică a acestei iniţiative. Lansarea iniţiativei trebuie să se constituie într-un semnal al unei guvernări economice solide şi încrederii în potenţialul economiei europene.

Aşa cum a subliniat Romano Prodi, preşedintele Comisiei Europene, după introducerea monedei unice, crearea condiţiilor necesare unor veritabile parteneriate public - privat la nivel paneuropean - dispuse să investească în infrastructură, cercetare şi inovare - reprezintă un aşteptat pas înainte.

Comisia Europeană, şefii de stat şi de guvern sunt invitaţi să facă din Uniunea extinsă "o zonă de excelenţă în domeniul cercetării, dezvoltării şi inovării".

În foaia de parcurs, acţiunile viitoare sunt articulate în jurul a patru recomandări:

1. Amploarea - un acord clar al şefilor de stat şi de guvern privind amploarea iniţiativei europene relativ la creşterea economică.

2. Politicile - un angajament al Consiliului şi Parlamentului European pentru adoptarea unor hotărâri (încă de la începutul anului 2004) privind politicile propuse de Comisie (în iulie 2003) referitoare la RTE (transporturi, reţele on-line), cercetare şi inovaţie. Guvernele trebuie să ia hotărâri pe plan juridic şi administrativ, incluzând adoptarea unor noi reglementări privind finanţarea. Statele membre trebuie să facă schimb de experienţă în pregătirea măsurilor coerente şi compatibile care să permită atingerea obiectivului de 3% din PIB. Industria este chemată la punerea în practică a unor platforme tehnologice europene în domenii esenţiale pentru competitivitatea economiei UE. La încurajarea investiţiilor vor contribui şi: sistemul comunitar de brevete, precum şi modificarea impozitării operaţiilor transfrontaliere între filiale şi societatea - mamă.

3. Finanţarea - statele membre sunt invitate să aprobe utilizarea eficientă a liniei bugetare RTE. Contribuţia bugetului RTE trebuie să treacă de la 10%, la 30% pentru proiectele prioritare.

4. Statele membre sunt încurajate să-şi orienteze cheltuielile spre investiţia în capital fizic şi uman şi în domeniul creşterii economice, respectând obligaţiile asumate în cadrul Pactului.

La Consiliul European de la Bruxelles (16-17 octombrie 2003) s-a evidenţiat actuala ameliorare a mediului economic internaţional, scăderea nivelului inflaţiei, apariţia unor condiţii mai bune pentru pieţele financiare, factori - cheie care pot favoriza reluarea creşterii economice. Obiectivul Consiliului European în acest sens a fost acela de a pune accentul pe mijloacele de stimulare a creşterii economice şi de a organiza activitatea astfel încât la Consiliul European din 12-13 decembrie 2003 să poată fi întreprinse măsuri concrete.

Consiliul European a aprobat principiile enunţate în iniţiativa de creştere economică şi cheamă toţi factorii economici implicaţi să acţioneze în spiritul acestei iniţiative - compatibilă cu Pactul de stabilitate şi creştere economică, perspectivele financiare şi liniile directoare pentru politicile economice.

În cadrul Consiliului European, s-a reiterat necesitatea stabilirii unor legături între statele membre prin dezvoltarea RTE, construirea unor infrastructuri moderne şi eficiente, a asigurării aprovizionării energetice şi dezvoltării telecomunicaţiilor, a investiţiei în capitalul uman, în inovaţie, cercetare şi dezvoltare.

Consiliul European invită Comisia Europeană, Banca Europeană de Investiţii (BEI) să stabilească "un program de demaraj rapid" - care presupune o listă de proiecte pentru Uniunea extinsă. Comisia Europeană şi BEI sunt chemate să-şi prezinte rapoartele finale privind iniţiativa de creştere economică pentru a permite pregătirea lucrărilor Consiliului ECOFIN, din 25 noiembrie 2003. Statele membre sunt invitate să completeze iniţiativa prin programe naţionale de creştere economică.

Pentru crearea condiţiilor în vederea favorizării creşterii economice, s-a accentuat necesitatea îmbunătăţirii competitivităţii economiei europene, a desăvârşirii pieţei interne, a aplicării unor politici industriale care să stimuleze competitivitatea, a investiţiei în cercetare şi inovare, a îmbunătăţirii reglementărilor - atât la nivel european, cât şi naţional -, a cadrului instituţional, a simplificării legislaţiei comunitare, dar şi a dezvoltării dimensiunii sociale - care trebuie să ţină pasul cu iniţiativele de creştere economică şi de sporire a competitivităţii.

2. Puncte de vedere privind Pactul de stabilitate şi creştere economică şi propuneri de reformă

Anul acesta, economia zonei euro a stagnat în trimestrul al doilea, după ce a înregistrat o creştere modestă în primul trimestru, de 0,1%, a informat agenţia de statistică a Uniunii Europene, Eurostat. Datele statistice sunt primele estimări prezentate de Eurostat pentru perioada respectivă şi corespund previziunilor realizate de analişti. Ele au fost calculate pe baza datelor furnizate de patru state şi declinul trimestrial al PIB din zona euro a fost evitat doar datorită unei creşteri a economiei elene de 0,4%. Germania, Italia şi Olanda, care şi-au prezentat recent datele statistice, se află toate în recesiune. Comparativ cu trimestrul al doilea din anul precedent, creşterea PIB a fost de 0,4% în zona euro, fiind inferioară celei de 0,9% înregistrată în primele trei luni.

Autorităţile de la Bruxelles au căutat soluţii pentru relansarea creşterii în regiune, unii oficiali solicitând relaxarea regulilor bugetare prevăzute în Pactul de stabilitate şi dezvoltare al Uniunii Europene. Germania şi Franţa, cele mai mari economii ale zonei euro, au încălcat deja limita de 3% din PIB stabilită pentru deficitul bugetar. Alăturându-se eforturilor, Banca Centrală Europeană a redus ratele dobânzilor şi a cerut guvernelor din zona euro să pună în practică reforme structurale pentru stimularea creşterii economice. Comisia Europeană se aşteaptă la reluarea creşterii economice către finele anului.

Existenţa monedei unice euro, experienţa coordonării politicilor economice începând din anul 1997 şi aderarea unor noi state la Uniunea Europeană sunt motive pentru întărirea administrării economiei europene, în special a zonei euro.

Prezentul cadru al guvernării europene reflectă o împărţire echilibrată a competenţelor:

· competenţa politicii monetare se distribuie în cadrul Uniunii Europene şi este exercitată de către BCE;

· în ceea ce priveşte distribuirea competenţelor între statele membre, trebuie menţionat faptul că acestea trebuie să respecte disciplina financiară (să se evite deficitul bugetar excesiv) şi să-şi coordoneze politicile economice prin intermediul Consiliului ECOFIN;

· Comisia Europeană nu are competenţe executive în acest sens, dar împreună cu Consiliul European, îndeplineşte rolul de supraveghere multilaterală a politicilor economice.

Există însă şi nemulţumiri şi critici legate de implementarea sau chiar conceperea Pactului de stabilitate şi creştere. Astfel, Comisia Europeană a propus o reformă a acestuia la Consiliul din 7 martie 2003 de la Bruxelles

Lordul Radice, care a prezidat o comisie a Camerei Lorzilor din Marea Britanie pentru examinarea modului de revizuire a Pactului, se exprima referitor la reforme: "Guvernele trebuie să acţioneze într-o manieră care să asigure flexibilitatea Pactului. Propunerile Comisiei pot fi folosite pentru a îndeplini acest obiectiv". Pe de altă parte, spune lordul Radice, aceste propuneri, interpretate diferit, pot face Pactul de stabilitate mai rigid. "Pactul nu are nevoie de mai multe reglementări".

Comisia mai sus menţionată a formulat următoarele recomandări:

1. Situaţia bugetelor de a fi "aproape de echilibru sau în surplus" ar trebui măsurată în termeni de balanţă bugetară ajustată ciclic. Statelor membre care au un nivel scăzut al datoriei ar trebui să li se permită o "mică deviere" de la ţintă.

2. Consiliul UE nu trebuie să considere rata de deficit de 3% din PIB ca o limită absolută. Decizia de a sancţiona acele state care au depăşit limita de deficit, ar trebui să ţină cont şi de situaţia economică specifică fiecărei economii şi de nivelul de datorii al fiecărei ţări membre.

3. Comisia Europeană ar trebui să aibă competenţa de a emite avertizări adresate direct statelor membre.

Propunerea referitor la asigurarea unei limite mai flexibile pentru deficitul bugetar ar ajuta la politica de investiţii din sectorul public.

Cea mai mare problemă a acestui Pact de stabilitate şi creştere este prevederea unor sancţiuni în cazul dezechilibrelor bugetare.

Pactul de stabilitate şi creştere este de fapt un regulament fiscal al Uniunii Europene, după cum precizează analista Katinka Barysch2 în studiul "A Pact for Stability and Growth". Dezechilibrele bugetare sunt însă o problemă a mai multor state membre, dintre care autoarea aminteşte Germania şi Portugalia, care au depăşit limita de 3% impusă de Reglementările UE. Foarte aproape de această limită sunt şi Franţa şi Italia. Alte ţări ignoră alte reglementări prevăzute în Pactul de stabilitate - de exemplu, cerinţa de a echilibra bugetele până în anul 2004. ECOFIN a iniţiat procedurile pentru deficit excesiv împotriva Germaniei şi Portugaliei. Dar cum tot mai multe state din Uniunea Europeană se apropie sau chiar au depăşit limita de 3%, se preconizează găsirea unei modalităţi de canalizare a politicilor economice şi monetare care să acţioneze în sensul relaxării fiscale. În prezent există şi opinii ale unor specialişti, potrivit cărora aceste reglementări cuprinse în Pactul de stabilitate şi creştere economică vor constitui o frână în calea relansăriii economice a Uniunii.

Totuşi, nu există motive temeinice pentru a renunţa la acest Pact. Argumentele şi motivele care au determinat reglementările respective sunt valabile azi, aşa cum au fost şi în 1997, la semnarea Pactului. Dacă ţările Uniunii împart aceeaşi monedă de schimb, atunci ele trebuie să urmeze politici fiscale asemănătoare. Nu poate exista o parte a populaţiei care să aibă cheltuieli mai mari în detrimentul celeilalte părţi. Riscurile sunt creşterea necontrolată a inflaţiei şi forţarea Băncii Centrale Europene să stabilească o rată a dobânzii mai mare decât ar trebui, ceea ce ar stopa creşterea economică.

Europa are nevoie îndeosebi de un anumit tip de coordonare a politicilor fiscale pentru a găsi combinaţia potrivită dintre politicile monetare şi cele bugetare. Această politică poate fi aplicată însă mai bine de către Banca Centrală Europeană, deşi în Pactul de stabilitate şi creştere este prevăzut un mecanism pentru prevenirea "derapajelor" fiscale. Problema este însă dacă acest mecanism funcţionează.

Leonor Coutinho3, în studiul "Early warning or late sanctions? How to go from a deficit of 1,1 to 4,1 percent of GDP!" se foloseşte de exemplul ţării sale, Portugalia, pentru a susţine ideea menţinerii unor măsuri de control fiscal mai drastice. În anul 2001, guvernul portughez a estimat deficitul bugetar la un procent de 1,1%, dar înainte de încheierea anului estimarea deficitului a crescut la 2,2%, din cauza mai multor factori, inclusiv supraevaluarea creşterii produsului intern brut. Având în vedere aceasta, Comisia Europeană a recomandat Consiliului UE să trimită Portugaliei un preavertisment. Consiliul UE a considerat însă că noua creştere a deficitului nu este foarte mare şi se încadrează oricum în limita de 3%, astfel că nu a trimis nici o atenţionare. Totuşi, până în iulie 2002, şapte luni după încheierea execuţiei bugetare, evaluarea pentru deficitul de buget al Portugaliei pe anul 2001, a fost din nou revizuită, fiind acum de 4,1% din PIB. Analistul portughez consideră că trebuie acordate competenţe sporite Comisiei Europene, în sensul posibilităţii acesteia de a penaliza guvernele statelor membre care au încălcat Pactul, deoarece Consiliul este supus presiunilor politice.

Analistul William R. Thomson, fost funcţionar al Trezoreriei americane, susţine aceeaşi necesară revizuire a Pactului. Referindu-se la situaţia economică actuală, Pactul de stabilitate şi creştere economică este "o reţetă pentru renunţarea ciclică la cheltuieli şi creşteri de taxe, într-un mediu economic în regres, în plin proces de inflaţie. Nu a fost niciodată inventată o politică mai greşită, de când Winston Churchill a plasat Marea Britanie la standardele cele mai înalte, în 1926, la ratele de schimb de dinaintea primului război mondial"4.

Acelaşi analist observă că există o nehotărâre a guvernelor statelor Uniunii în ceea ce priveşte restructurarea şi reformarea economiilor, de aceea apreciază că autoritatea monetară principală, care este Banca Centrală Europeană, operează mai degrabă ca şi vechea Bundesbank, cu reguli stricte referitoare la inflaţie. 

Conform aprecierii analistului Hugo de Sousa, din cadrul Grupului pentru studii şi cercetare “Notre Europe”, Europa are nevoie de un ansamblu de măsuri politice care să conducă la mişcări în sens pozitiv. O politică monetară mai puţin dură ar fi un element esenţial. Germania, în momentul de faţă, urmează Japonia în ceea ce priveşte deflaţia activă. În cazul în care elementele acestea nu sunt corectate cât mai rapid, stabilitatea sistemului bancar va fi ameninţată în continuare. De exemplu, există îngrijorări referitoare la viitorul Commerzbank, cea de-a treia bancă a Germaniei, ca dimensiune, din cauza împrumuturilor neperformante şi a consecinţelor acestora. Împrumuturile neperformante vor genera rapid un mediu inflaţionist.

Cele mai multe opinii autorizate susţin reformarea Pactului pentru a preveni prăbuşirea economiei europene, iar în cadrul acestei reforme un rol foarte important l-ar avea mecanismul atenţionării. Eficientizarea acestui mecanism poate conduce la evitarea amânării sancţiunilor. Dacă instrumentul atenţionării funcţionează la momentul oportun, atunci Consiliul poate face guvernul respectiv responsabil pentru încălcarea termenilor încă începând din anul următor. Pe de altă parte, dacă încălcarea termenilor din Pact este descoperită de exemplu după şapte luni de la raportarea bugetară, atunci există destul timp pentru o corecţie semnificativă. În acest fel, atunci când apare un deficit excesiv şi este analizat prea târziu, va fi nevoie de cel puţin doi ani pentru a corecta situaţia. Evaluarea atentă a programelor de stabilitate financiară este necesară pentru a descuraja guvernele să facă planificări prea optimiste în scopul câştigării alegerilor (aşa cum s-a întâmplat în Portugalia, Franţa şi Germania). Efortul monitorizării raportărilor bugetare trebuie să fie întreprins din timp de către Comisia Europeană, astfel încât să se urmărească ajustarea ciclică a bugetelor.

Propunerile organizaţiilor neguvernamentale şi ale analiştilor economici se pot sintetiza în două puncte:

- în primul rând, organismele UE ar trebui să facă diferenţa dintre deficitul bugetar cauzat de cheltuieli exagerate şi deficitul bugetar cauzat de fluctuaţiile din ciclul economic;

- în al doilea rând, UE ar trebui să permită guvernelor să împrumute bani pentru investiţii (aşa numita regulă de aur din teoria keynesiană). 

Aceste propuneri sunt susţinute şi de Comisia Europeană. 

Alţi analişti, precum Katinka Barysch, în studiul anterior menţionat, sunt însă sceptici în ceea ce priveşte eficacitatea acestor măsuri într-un timp rezonabil de scurt, considerând că trebuie elaborat un cadru fiscal mai complex şi care să permită o relaxare fiscală mai mare.

Cei care susţin ajustarea ciclică la încheierea bugetară se tem că Pactul poate frâna creşterea economiei europene. De exemplu, Germania care are un deficit de aproape 3%, nu poate impulsiona cheltuielile publice, chiar dacă economia stagnează. Or, în concepţia keynesiană a economiei, cheltuielile publice sunt instrumentul pentru creşterea economică. Adversarii acestei idei consideră că o creştere economică sănătoasă nu poate veni decât din direcţia activităţilor economice private şi mai puţin din politica economică a guvernului. Pe de altă parte, atunci când creşterea economică este mică, taxele colectate de guvern sunt mai mici şi atunci guvernul se împrumută pentru a impulsiona cheltuielile. 

Reglementările Pactului prevăd ca ţările Uniunii să-şi echilibreze balanţa de plăţi în perioada de creştere economică accentuată, astfel încât atunci când creşterea economică scade, guvernele să aibă resurse pentru a lăsa stabilizatorii fiscali automaţi să opereze, fără a încălca pragul de 3%. Cele mai multe din ţările Uniunii Europene au urmat această regulă, şi anume 7 din cele 12 (în 2001). Pe de altă parte, alte state - printre care cele mai importante din punct de vedere economic: Germania, Franţa şi Italia - nu au reuşit să-şi consolideze bugetele în perioada de creştere economică, astfel încât atunci când creşterea a încetinit, deficitul bugetar deja atinsese pragul de 3%.

Pe de altă parte, nu este suficient numai Pactul de stabilitate şi dezvoltare pentru a stopa cercul vicios al politicilor fiscale de tip keynesian. Guvernele statelor Uniunii au o lungă tradiţie a politicilor fiscale prudente.

Cadrul economic global prezintă, de asemenea, atât obstacole, cât şi provocări pentru Pactul de stabilitate şi creştere economică, mai ales după izbucnirea crizelor din Rusia şi din unele ţări ale Asiei de Sud-Est. Datorită oscilaţiilor pe pieţele financiare ale ţărilor cu economie de piaţă în dezvoltare, s-ar putea produce efecte în zona euro, ceea ce ar presupune decizii de politică monetară mai dificile. În primul rând, dacă aceste crize s-ar accentua, cererea externă ar putea fi mai mică decât cea estimată, având efecte negative asupra creşterii economice din Europa.

Organizaţiile neguvernamentale sunt de acord asupra faptului că elementele care ar putea oferi Pactului de stabilitate şi de dezvoltare o nouă semnificaţie sunt:

· o planificare mai strictă şi o politică de relaxare fiscală (inclusiv posibilitatea de a face împrumuturi cu dobânzi mai mici) pentru statele care au un grad de îndatorare mic;

· o politică fiscală mai severă (cu riscurile politice de rigoare) pentru statele care au depăşit procentul stabilit pentru deficit.

Pentru aceasta, este necesar ca fiecare ţară să manifeste un comportament transparent în privinţa cheltuielilor efectuate şi a planificării atente a schimbărilor de taxe şi impozite. ECOFIN va analiza în amănunt baza fiscală pentru o supraveghere mai eficientă. În al doilea rând, BCE va putea face estimări pe baza diferitelor scenarii de creştere economică, asupra politicii eurozonei. Guvernele vor putea pune de acord planurile bugetare proprii cu Uniunea Europeană şi cu parlamentele naţionale în acelaşi timp, astfel încât supravegherea fiscală a Uniunii Europene va fi mai puţin controversată din punct de vedere politic.

